b"\n_START_ARTICLE_\nLyalli lehis\n_START_SECTION_\nNimi\n_START_PARAGRAPH_\nLyalli lehise ingliskeelne nimetus alpine larch ehk subalpine larch viitab sellele, et see puu kasvab nii k\xc3\xb5rgel m\xc3\xa4en\xc3\xb5lvadel, kus v\xc3\xb5iks olla vaid alpiinne tundra.\n_START_SECTION_\nLevila\n_START_PARAGRAPH_\nLyalli lehis kasvab k\xc3\xb5rgel m\xc3\xa4gedes (1800\xe2\x80\x932400 m) Kaljum\xc3\xa4estikus USAs ja Kanadas Idaho, Montana, Briti Columbia ja Alberta osariikides. Eraldi populatsioon kasvab samuti Kaskaadides Washingtoni osariigis._NEWLINE_Kaljum\xc3\xa4estikus on Lyalli lehis levinud laiuskraadidel alates 45\xc2\xb0 28' p\xc3\xb5hjalaiust kuni 51\xc2\xb0 36' p\xc3\xb5hjalaiust (Salmon River m\xc3\xa4estikust Idaho keskosas p\xc3\xb5hja pool Louise j\xc3\xa4rveni Banffi rahvuspargis. Lisaks on see tavaline Montana l\xc3\xa4\xc3\xa4neosas Bitterrooti, Anaconda-Pintleri, Whitefishi ja Cabinet Rangese k\xc3\xb5rgeimates alades. Samuti on seda puud leitud m\xc3\xb5nedes muudes m\xc3\xa4eahelikes ja m\xc3\xa4etippudes L\xc3\xa4\xc3\xa4ne-Montanas ja P\xc3\xb5hja-Idahos. Briti Columbias ja Albertas on Lyalli lehis tavaline puu piki mandrilist veelahet (Continental Divide), l\xc3\xa4hedal asuvates ahelikes ning Purcelli ahelikus ja Selkirki aheliku l\xc3\xb5unaosas._NEWLINE_Kaskaadides on Lyalli lehist leitud peamiselt mandrilisest veelahkmest ida pool. See on levinud laiuskraadidel 47\xc2\xb0 25' p\xc3\xb5hjalaiust kuni 49\xc2\xb0 12' p\xc3\xb5hjalaiust alates Wenatchee m\xc3\xa4estikust Washingtoni keskosas kuni umbes 21\xc2\xa0km kaugusele p\xc3\xb5hja Briti Columbiasse. Lyalli lehis levib p\xc3\xb5hjast l\xc3\xb5unasse 193\xc2\xa0km raadiuses Wenatchee, Chelani ja Okanogani ahelikus.\n_START_SECTION_\nKliima\n_START_PARAGRAPH_\nLyalli lehis kasvab v\xc3\xa4ga k\xc3\xbclma, lumise ja \xc3\xbcldiselt niiske kliimaga alades, kus \xc3\xbcle poole aastast on keskmine \xc3\xb5hutemperatuur alla nulli kraadi. Vegetatsiooniperiood kestab umbes 90 p\xc3\xa4eva, suvel v\xc3\xb5ib temperatuur j\xc3\xa4rsult langeda ning v\xc3\xb5ib sadada lund. Leviala juuli keskmine \xc3\xb5hutemperatuur on +9 ... +14\xc2\xa0\xc2\xb0C, jaanuari keskmine \xc3\xb5hutemperatuur on \xe2\x88\x9214\xc2\xa0\xc2\xb0C Albertas kuni \xe2\x88\x927\xc2\xa0\xc2\xb0C Kaskaadide p\xc3\xb5hjaosas. K\xc3\xb5rgeim \xc3\xb5hutemperatuur on +27\xc2\xa0\xc2\xb0C ja madalaim \xc3\xb5hutemperatuur on \xe2\x88\x9250\xc2\xa0\xc2\xb0C. Aasta keskmine sademete hulk on 800\xe2\x80\x931900\xc2\xa0mm, suurim aastane sademete hulk on Kaskaadide halja l\xc3\xa4hedal. Umbes 75% sademetest sajab lume ja l\xc3\xb6rtsi kujul._NEWLINE_Tavaliselt tekib uus lumikate oktoobri l\xc3\xb5pus. Aprilliks j\xc3\xb5uab selle paksus maksimumini keskmiselt umbes 2,1 m Mandrilise veelahkme l\xc3\xa4hedal ning 3,0\xe2\x80\x933,5 m leviala l\xc3\xa4\xc3\xa4neosas. Lumikate p\xc3\xbcsib juuli alguseni._NEWLINE_Leviala mandriosas esineb sageli p\xc3\xb5uaperiood, mis kestab mitu n\xc3\xa4dalat suve teisel poolel. Selle p\xc3\xb5ua m\xc3\xb5ju on tavaliselt minimaalne, aga mulla kuiv pinnas v\xc3\xb5ib m\xc3\xb5nedel aastatel takistada seemikute arengut._NEWLINE_Vihma sajab juulis ja augustis, keskmiselt on sademete hulk Ameerika \xc3\x9chendriikide osas 25\xe2\x80\x9350\xc2\xa0mm kuus, neist suurim osa on seotud \xc3\xa4iksetormidega. Kaljum\xc3\xa4estiku Kanada osas on sademete hulk suurem, 50\xe2\x80\x9390\xc2\xa0mm kuus, neist suurim osa on seotud Vaikse ookeani frontide s\xc3\xbcsteemiga. Suhteline niiskus suvel Lyalli lehise kasvukohtades on k\xc3\xb5rgem, kui madalamates kohtades._NEWLINE_Lyalli lehise kasvukohtade suurimale osale m\xc3\xb5jutavad iga aastal tugevad tuuled, mille kiirus j\xc3\xb5uab \xc3\xa4iksetormide v\xc3\xb5i frontide l\xc3\xa4bimise ajal orkaani tugevusele (\xc3\xbcle 117\xc2\xa0km/h). K\xc3\xb5ige sagedamini on avatud tugevatele tuultele ahelikute tipud.\n_START_SECTION_\nKasvukohad\n_START_PARAGRAPH_\nLyalli lehis on vastupidav taimeliik, mis v\xc3\xb5ib kasvada v\xc3\xa4ga madala \xc3\xb5hutemperatuuri ja kivise mullastikuga tingimustes, sellet\xc3\xb5ttu v\xc3\xb5ib seda puuliiki kohata sageli metsapiiri l\xc3\xa4hedal. Ometi v\xc3\xb5ib ta kasvada erinevatel muldadel kas varjatud kasvukohas v\xc3\xb5i ilma varjuta avaras kasvukohas, kui mullad on niisked aga h\xc3\xa4sti dreenutud._NEWLINE_Kuigi muldade arengutase Lyalli lehise kasvukohtades varieerub on muldade suurim osa on v\xc3\xa4lja arenemata. Pleistotseeni ajal oli need piirkonnad kaetud mandrij\xc3\xa4\xc3\xa4ga, mis sulas \xc3\xa4ra v\xc3\xa4hem kui 12 000 aastat tagasi. L\xc3\xbchikese ja jaheda suve t\xc3\xb5ttu toimub keemiline murenemine aeglaselt. Madalate mullatemperatuuride ja k\xc3\xb5rge happelisuse t\xc3\xb5ttu on l\xc3\xa4mmastikku siduvate bakterite ja muude mikroorganismide tegevus piiratud. Sellet\xc3\xb5ttu on mullad toitainete poolest vaesed ja v\xc3\xa4heviljakad. _NEWLINE_Tavaliselt kasvab Lyalli lehis graniidist ja kvartsiidist rahnadega n\xc3\xb5lvades, mille peal ei kasvanud varem soontaimed. Samuti kasvavad nad alusp\xc3\xb5hja l\xc3\xb5hedes._NEWLINE_Bitterrooti ahelikus on Lyalli lehiseid rohkesti k\xc3\xb5rgusel \xc3\xbcle 2290 m p\xc3\xb5hjapoolse ekspositsiooniga n\xc3\xb5lvadel. Muudest okaspuudest vabadel rusukaldega n\xc3\xb5lvadel levivad nad madalamale. Aga isegi kui niisked avatud rahnatega kaetud n\xc3\xb5lvad ulatuvad alla kuni kanjonite p\xc3\xb5hjani \xc3\xbcldk\xc3\xb5rgusega 1370 m. V\xc3\xa4ga harva kasvab Lyalli lehis k\xc3\xb5rgusel alla 1980 m._NEWLINE_Anaconda-Pintleri ahelikus Montana edelaosas moodustab Lyalli lehis kitsa v\xc3\xb6\xc3\xb6tme k\xc3\xb5rguste vahemikus 2560\xe2\x80\x932800 m. Metsapiiri k\xc3\xb5rgus Kaljum\xc3\xa4estikus langeb pidevalt p\xc3\xb5hja suunas. Montana loodeosas, Albertas ja Briti Columbia kaguosas paiknevad Lyalli lehise kasvukohad 1980 ja 2380 m vahel ning Kaskaadide p\xc3\xb5hjaosas 1830 ja 2290 m vahel.\n_START_SECTION_\nKirjeldus\n_START_PARAGRAPH_\nKuna Lyalli lehis kasvab metsav\xc3\xb6\xc3\xb6tme \xc3\xbclapiiril, siis on see tavaliselt v\xc3\xa4ikese k\xc3\xb5rgusega, aga soodsamates tingimustes v\xc3\xb5ib selle k\xc3\xb5rgus ulatuda kuni 29 m. Tal on sirge t\xc3\xbcvi l\xc3\xa4bim\xc3\xb5\xc3\xb5duga 30\xe2\x80\x9350 (kuni 201) cm ning h\xc3\xb5re ja natuke koonusekujuline kroon. Oksad on pikad ja k\xc3\xb5verdunud. Okkad on neljanurgelised pikkusega 20\xe2\x80\x9335\xc2\xa0mm, nad on 30\xe2\x80\x9340 kaupa kimbus. V\xc3\xa4rvuselt on nad heledad sinakas-rohelised, s\xc3\xbcgisel muutuvad nad kuldkollasteks._NEWLINE_Emas\xc3\xb5isikud on koonusekujulised pikkusega 2,5\xe2\x80\x934\xc2\xa0cm, nooremas eas on nad punakas-purpursed ja muutuvad tumepruunideks. Nendel on \xc3\xb5hukesed soomused ja kitsad tupplehed, mis ulatuvad soomuste tagant v\xc3\xa4lja._NEWLINE_T\xc3\xbcve koor on \xc3\xb5huke ja selle v\xc3\xa4rvus muutub vanusega kollakashallist tume-punakaspruunini. S\xc3\xbcgavad l\xc3\xb5hed jaotavad koore v\xc3\xa4ikesteks soomuselisteks osakesteks.\n_START_SECTION_\nKasutamine\n_START_PARAGRAPH_\nLyalli lehise puidul ei ole kaubanduslikku v\xc3\xa4\xc3\xa4rtust, aga see puuliik pakub huvi \xc3\xb6koloogia seisukohast ja on esteetiliselt atraktiivne. Koor sisaldab tanniini, puit on k\xc3\xb5va, raske ja vastupidav."